**ZAVRŠNI IZVJEŠTAJ O SPROVOĐENJU**

**Programa za suzbijanje vršnjačkog nasilja i vandalizma u obrazovno-vaspitnim ustanovama u Crnoj Gori**

**s Akcionim planom 2019-2021. godina**

Podgorica, septembar 2021. godine

**Uvod**

Vršnjačko nasilje jedan je od rizika kojem su izložena djeca i mladi. Vršnjačko nasilje se najčešće opisuje kao ponavljano nasilno ponašanje prema nemoćnijem vršnjaku. Čini ga ponavljanje bar 2-3 puta raznih oblika nasilja, u kraćem ili dužem vremenskom intervalu, starijeg djeteta nad mlađim, više djece nad jednim ili snažnijeg djeteta nad slabijim.[[1]](#footnote-2)

Vandalizam je izraz kojim se u širem smislu opisuje svako oštećenje neke, po pravilu tuđe stvari tj. imovine[[2]](#footnote-3).

Svjesni značaja prevazilaženja vršnjačkog nasilja i vandalizma, kao i činjenice da ne postoji sredina i zajednica, odnosno okruženje u kojemu se ne dešavaju ove pojave, u cilju uticaja na aktuelni i budući život pojedinca, a na osnovu prikupljenih podataka i iskustava, Ministarstvo prosvjete, nauke, kulture i sporta sprovelo je Program za suzbijanje vršnjačkog nasilja i vandalizma u obrazovno-vaspitnim ustanovama u Crnoj Gori s Akcionim planom 2019-2021. godina. Na osnovu sveobuhvatne analize prisutnosti vršnjačkog nasilja i vandalizma u obrazovno-vaspitnim ustanovama u Crnoj Gori, realizovane su aktivnosti koje se odnose na prevenciju nasilja i smanjenje vandalizma u obrazovno-vaspitnim ustanovama.

Ministarstvo je formiralo Komisiju čiji članovi su i predstavnici: Ministarstva unutrašnjih poslova, Ministarstva finansija, Uprave policije, Zajednice opština i NVO „Roditelji“ sa ciljem da se uradi analiza stanja i predlože mjere za suzbijanje vršnjačkog nasilja i vandalizma u obrazovno-vaspitnim ustanovama u Crnoj Gori. Operativni ciljevi i indikatori učinka Programa su:

|  |  |
| --- | --- |
| Operativni cilj | Indikatori učinka |
| 1. Poboljšana prevencija vršnjačkog nasilja u obrazovno-vaspitnim ustanovama | * 1. Puna i dosljedna primjena pravne regulative, preventivnih programa i mjera u svim obrazovno-vaspitnim ustanovama - formirano 211 timova sa 1299 članova. |
| 1. Smanjena pojava vandalizma u obrazovno-vaspitnim ustanovama | * 1. Stopa smanjenja štete u pilot školama – broj slučajeva vandalizma smanjen je sa 28 na 2 |

**Rezime**

Ključne realizovane aktivnosti su:

- praćenje nasilja i vandalizma u obrazovno-vaspitnim ustanovama od strane: formiranog Tima na nivou donosioca politika, savjetodavnih ustanova i škola;

- sistemski i odgovornije se prate pojave nasilja i vandalizma kroz preciznije korake i obaveze;

- omogućena je komunikacija s građanima putem besplatne telefonske linije;

- unaprijeđeno je praćenje kroz Informacioni sistem obrazovanja (MEIS);

- obezbijeđeni su preduslovi za uvođenje asistenata u sprečavanju nasilja i vandalizma u škole što treba da bude preventivni mehanizam, ali i faktor sigurnosti.

Neophodno je naglasiti da od marta 2020. godine na realizaciju Programa uticaj je imala pojava pandemije izazvane COVID-19.

Za realizaciju Programa planirano je 766.000 eura, a utrošeno je 178.090,86 eura.

**Opservacija - afirmacija i uvid u rezultate**

U okviru operativnog cilja 1 koji je fokusiran na prevenciju vršnjačkog nasilja Ministarstvo prosvjete, nauke, kulture i sporta formiralo je Tima za praćenje pojave vršnjačkog nasilja i vandalizma u obrazovno-vaspitnim ustanovama. Članovi Tima su predstavnici: Ministarstva prosvjete, nauke, kulture i sporta, Zavoda za školstvo, Ministarstva finansija i socijalnog staranja i NVO Roditelji.

Sve osnovne i srednje škole u Crnoj Gori formirale su timove za bezbjednost. Ukupno je formirano 211 timova sa 1299 članova. U sjevernoj regiji formirano je 93, u centralnoj 39 i južnoj 79 timova. Podaci o članovima timova evidentirani su u MEIS aplikaciji.

U Zavodu za školstvo imenovano je stručno lice, pedagog, koje se ažurno i blagovremeno bavi svim prijavljenim slučajevima nasilja u školama.

Uputstvo „Podjela odgovornosti i postupanje u cilju prevencije u slučajevima pojave nasilja“ unaprijeđeno je u odnosu na veću odgovornost, saradnju, sprovođenje preventivnih i mjera podrške, uključujući one koje se odnose na vandalizam. Detaljno su razrađeni koraci i aktivnosti koje treba preduzeti prilikom postupanja u slučajevima nasilja i vandalizma u školi. U Uputstvu su navedene i teme časova odjeljenjske zajednice.Nacionalni savjet za obrazovanje dao je pozitivno mišljenje o ovom dokumentu. Uputstvo je dostavljeno svim školama i istaknuto na Školskom portalu. Prezentovano je direktorima škola (162 osnovne i 49 srednjih).

U MEIS aplikaciji unaprijeđen je modul, koji se odnosi na rad pedagoško-psiholoških službi, evidencijom slučajeva vršnjačkog nasilja. Obučen je 201 ICT koordinator, pedagozi/psiholozi i 1190 odjeljenskih starješina.

U Ministarstvu je otvorena besplatna telefonska linija 080 777 777 za prijavu slučajeva nasilja i vandalizma u obrazovno-vaspitnim ustanovama. Prijavljeno je sedam slučajeva nasilja i to šest od strane roditelja i jedan od strane škole.

Održan je sastanak s predstavnicima centara za socijalni rad. Prezentovano je unaprijeđeno Uputstvo „Podjela odgovornosti i postupanje u cilju prevencije u slučajevima pojave nasilja“. Ukazano je na potrebu dvosmjerne komunikacije i saradnje kada se procijeni da je neophodno angažovati i stručna lica iz centara za socijalni rad. Saopšteni su primjeri dobre komunikacije obrazovno-vaspitnih ustanova i centara, kao i prijedlozi za unapređenje saradnje. Zaključeno je da je intenzivna komunikacija između škola i centara za socijalni rad neophodna u cilju zajedničkog i blagovremenog preduzimanja aktivnosti iz svojih nadležnosti.

Urađene su analize podataka iz MEIS aplikacije i prijava zabilježenih telefonskim putem. Analiza podataka, koje su škole unijele u aplikaciju, odnosila se na: vrste nasilja, preduzete radnje, formirane timove i sl. Na osnovu podataka sačinjen je pegled potreba i plan obuka zaposlenih u školama razvrstano prema najvećoj učestalosti određene forme nasilja. Realizovana je obuka *Moje vrijednosti i vrline,*  urađena je Brošura za roditelje, potom obuka za prepoznavanje i intervenisanje u situacijama pojave nasilja nad djecom s posebnim obrazivnim potrebama, formirani su timovi za coaching, porgram Vještine za adolescenciju organizovan za primjenu na daljinu.

Realizovane su obuke u okviru Programa *Ka praktičnim učeničkim i nastavničkim inkluzivnim kompetencijama* u 40 škola za prepoznavanje i intervenisanje u situacijama pojave nasilja nad djecom s posebnim obrazivnim potrebama. Formirani su timovi za coaching (praktično vođenje tokom neposrednog rada) koji će posjetiti škole početkom školske 2021/2022 godine. Takođe, održane su obuke *Moje vrijednosti i vrline* u 95 ustanova, u 50 osnovnih, 44 srednje škole i jednom domu učenika i studenata. Urađena je Brošura za roditelje.

Aktivnosti planirane operativnim ciljem 1 u potpunosti su realizovane, s tim što se može pretpostaviti da bi njihov broj kao i broj učesnika bio veći da se Program nije uglavnom realizovao u okolnostima pandemije COVID-19.

U okviru operativnog cilja 2, koji je fokusiran na prevenciju vandalizma, ističemo da je izrađen Program obrazovanja za sticanje stručne kvalifikacije Asistent/asistentkinja u sprečavanju nasilja i vandalizma u školi, koji je usvojio Nacionalni savjet za obrazovanje. Licencirana je ustanova za obrazovanje odraslih za sticanje ove kvalifikacije.

Organizovanje službe fizičke zaštite u prioritetnim objektima obrazovno-vaspitnih ustanova je aktivnost koja je djelimično realizovana jer zbog prelaska na online nastavu, uslovljenog COVID-19, nije postojala potreba za ovom službom.

Aktivnost koja se odnosi na izradu planova zaštite obrazovno-vaspitnih ustanova nije realizovana jer je rad ustanova bio manje usmjeren prema bezbjednosnim mjerama već na učene na daljinu.

Protokol o saradnji na programu „Bezbjednost djece“ zaključen je između:Ministarstva unutrašnjih poslova, Ministarstva prosvjete i Uprave policije. Cilj programa „Bezbjednost djece“ je unapređenje i sticanje znanja, vještina i stavova radi podizanja bezbjednosne kulture učenika osnovnih škola. Obučeni službenici Uprave policije su su školske 2019/2020. godine održali predavanja u 43 osnovne škole kojima je prisustvovalo ukupno 1 857 učenika. Pored ostalih, u devet škola realizovana su predavanja na temu Vršnjačko nasilje i maloljetnička delikvencija kojima su prisustvovala 473 učenika. Zbog COVID-19 aktivnosti su prekinute u drugoj polovini marta 2020. godine. Školske 2020/2021. godine održano je 13 predavanja u 13 osnovnih škola za 414 učenika. Policijski službenici Uprave policije su u saradnji sa Ministarstvom prosvjete, nauke, kulture i sporta pripremili i snimili predavanja koja su objavljena na platformi „Uči doma“. Teme predavanja, između ostalih, su Vršnjačko nasilje i maloljetnička delikvencija i Bezbjedno korišćenje interneta i društvenih mreža.

Školske 2019/2020. godine evidentirano je 28 slučaja vandalizma u osnovnim srednjim školama, dok su školske 2020/2021. godine evidentirana samo dva slučaja vandalizma u osnovnim školama. Podaci ukazuju da je broj evidentiranih slučajeva značajno manji uzevši u obzir okolnost da se rad ustanova odvijao u kontekstu pandemije COVID-19.

Ključni izazov tokom realizacije Programa u odnosu na ovaj cilj takođe su okolnosti pod uticajerm COVID-19, prije svega jer su zahtijevale novu organizaciju rada škola, nastave, usmejravanje ka digitalnim platformama, učenju na daljinu, više nego prema bezbjednosnim mjerama.

**Pregled realizacije aktivnosti**

Status realizacije Programa u cjelini je sljedeći:

Sprovedene i realizovane 22 aktivnosti – 91%

Djelimično realizovana 1 aktivnost – 4,5%

Nerealizovana 1 aktivnost – 4,5%.

Grafik 1: Realizacija Programa za suzbijanje vršnjačkog nasilja i vandalizma u obrazovno-vaspitnim ustanovama

Grafik 2: Realizacija operativnog cilja 1

Grafik 3: Realizacija operativnog cilja 2

**Tabela dinamike realizacije**

Status realizacije: Aktivnost realizovana  Aktivnost u toku  Nerealizovana aktivnost 

|  |  |  |  |  |  |  |
| --- | --- | --- | --- | --- | --- | --- |
| **Operativni cilj 1: Poboljšana prevencija vršnjačkog nasilja u obrazovno-vaspitnim ustanovama** | | | | | | |
| **Indikatori učinka:** Puna i dosljedna primjena pravne regulative, preventivnih programa i mjera u svim obrazovno-vaspitnim ustanovama | | | | | | |
| **Aktivnosti** | **Nosioci i partneri** | **Početak realizacije** | **Završetak realizacije** | **Status realizacije** | **Obrazloženje, preporuke za dalju realizaciju, novi rok** | **Sredstva**  **plan – utrošak, obrazloženje** |
| 1.1.Formiranje tima pri Ministarstvu prosvjete, nauke, kulture i sporta | Ministarstvo prosvjete, nauke, kulture i sporta | III kvartal 2019. godine | III kvartal 2019. godine | Ministarstvo prosvjete, nauke, kulture i sporta formiralo je Tima za praćenje pojave vršnjačkog nasilja i vandalizma u obrazovno-vaspitnim ustanovama. Članovi Tima su predstavnici: Ministarstva prosvjete, nauke, kulture i sporta, Zavoda za školstvo, Ministarstva finansija i socijalnog staranja i NVO Roditelji. | Nastaviti praćenje | Aktivnost realizovana  kroz redovan opis poslova. |
| 1.2.Formiranje tima za bezbjednost u svim školama | Osnovne i srednje škole | III kvartal 2019. godine | IV kvartal 2019. godine | Sve osnovne i srednje škole formirale su timove za bezbjednost. Ukupno je formirano 211 timova sa 1299 članova. Podaci o članovima timova evidentirani su u MEIS aplikaciji | Pratiti dalje rad, nadograditi MEIS formatima izvještaja | Aktivnost realizovana  kroz redovan opis poslova. |
| 1.3.Unaprijediti pravnu regulativu: Opšti zakon o obrazovanju i vaspitanju; pravilnici o vaspitnim mjerama, Pravilnik o normativima i standardima za sticanje sredstava iz javnih prihoda za ustanove koje realizuju javno važeće obrazovne programe | Ministarstvo prosvjete, nauke, kulture i sporta | III kvartal 2019. godine | III kvartal 2019. godine | U skladu sa zakonom osnovne i srednje škole izmijenile su statute ustanove u dijelu nadležnosti direktora koja se odnosi na preduzimanje mjere radi prevencije i postupanja u slučajevima nasilja i vandalizma u školi, odnosno razrješenja direktora ukoliko navedene mjere ne preduzima. Svim ustanovama Ministarstvo je, u skladu sa procedurom, izdalo saglasnost na izmijenjene statute ustanove. | Kontinuirano informisati direktore o obavezama | Aktivnost realizovana  kroz redovan opis poslova. |
| 1.4.Odrediti stručno lice u Zavodu za školstvo koje će se baviti vršnjačkim nasiljem | Zavod za školstvo | III kvartal 2019. godine | III kvartal 2019. godine | U Zavodu za školstvo imenovano je stručno lice, pedagog, koje se ažurno i blagovremeno bavi svim prijavljenim slučajevima nasilja u školama. Stručno lice prima prijave, savjetuje, informiše. | Osigurati nastavak koordinacije sa Zavodom za školstvo | Aktivnost realizovana  kroz redovan opis poslova. |
| 1.5.Izvještavanje Komisije za praćenje sprovođenja mjera Strategije za prevenciju i zaštitu djece od nasilja | Tim formiran pri Ministarstvu prosvjete, nauke, kulture i sporta (iz tačke 1.1.) | III kvartal 2020. godine | III kvartal 2021. godine | Ministarstvo je dostavilo Izvještaj o sprovođenju Strategije za prevenciju i zaštitu djece od nasilja sa Akcionim planom 2017-2021. godina. | Nastaviti praćenje | Aktivnost realizovana  kroz redovan opis poslova. |
| 1.6.Unaprijediti Uputstvo „Podjela odgovornosti i postupanje u cilju prevencije i u slučajevima pojave nasilja“ | Ministarstvo prosvjete, nauke, kulture i sporta; Zavod za školstvo | III kvartal 2019. godine | III kvartal 2019. godine | Unaprijeđenim uputstvom „Podjela odgovornosti i postupanje u cilju prevencije u slučajevima pojave nasilja“ detaljno su razrađeni koraci i aktivnosti koje treba preduzeti prilikom postupanja u slučajevima nasilja i vandalizma u školi. Nacionalni savjet za obrazovanje dao je pozitivno mišljenje o ovom dokumentu. Uputstvo je dostavljeno svim školama i istaknuto na Školskom portalu.  Procedura koja je pripremljena na osnovu Uputstva biće dostupna i na Learning platformi. [www.skolski.portal.edu.me](http://www.skolski.portal.edu.me) | Stalno informisati o obavezama i pratiti primjenu | Aktivnost realizovana  kroz redovan opis poslova. |
| 1.7.Edukovati zaposlene u školama za primjenu Uputstva iz tačke 1.6. | Ministarstvo prosvjete, nauke, kulture i sporta; Zavod za školstvo, Ministarstvo rada i socijalnog staranja | IV kvartal 2019. godine | III kvartal 2021. godine | Održani su sastanci sa 162 direktora osnovnih i 49 direktora srednjih škola. Prezentovano je Uputstvo „Podjela odgovornosti i postupanje u cilju prevencije u slučajevima pojave nasilja“. Škole su održale sjednice nastavničkog vijeća na kojima su zaposleni upoznati sa unaprijeđenim Uputstvom, kao i nastavnici koji su zapošljavani tokom nastavne godine. | Stalno informisati uprave škola | Planirano je 15.000 eura, ali je aktivnost realizovana kroz redovan opis poslova. |
| 1.8.Organizovanje kampanja o prevenciji nasilja i vandalizma | Ministarstvo prosvjete, nauke, kulture i sporta; Zavod za školstvo; Centar za stručno obrazovanje; nevladine organizaicje | IV kvartal 2019. godine | III kvartal 2021. godine | U okviru kampanje o prevenciji nasilja snimljene su video izjave, izrađen je spot, odštampani dodaci i distribuirani sa dnevnim novinama. | Nastaviti sa promocijom nenasilja | Planirano 10.000 eura  Utrošeno 10.000 eura |
| 1.9.Sprovesti obuke u obrazovno-vaspitnim ustanovama o prevenciji nasilja u skladu s Analizom | Ministarstvo prosvjete, nauke, kulture i sporta; Zavod za školstvo | IV kvartal 2019. godine | III kvartal 2021. godine | Urađena je analiza podataka iz MEIS-a o stanju u pogledu pojave nasilja u školama: vrste nasilja, preduzete radnje, formirani timovi, povratne informacije i sl. Na osnovu toga urađen pegled potreba i plan za edukacije u školama – razvrstano prema najvećoj učestalosti određene forme nasilja.  U okviru Programa *Ka praktičnim učeničkim i nastavničkim inkluzivnim kompetencijama* realizovana je obuka u 40 škola za prepoznavanje i intervenisanje u situacijama pojave nasilja nad djecom s posebnim obrazivnim potrebama. Formirani su timovi za coaching (praktično vođenje tokom neposrednog rada) koji će posjetiti škole početkom školske 2021/2022. godine. | Na osnovu analize podataka iz MEIS-a nastaviti sa relizacijom obuka; Pratiti podršku u inkluzivnom obrazovanju | Planirano 15.000 eura, ali je aktivnost realizovana uz podršku Kancelarije UNICEF-a. |
| 1.10.Realizovati program za jačanje socio-emocionalnih vještina | Zavod za školstvo | IV kvartal 2019. godine | III kvartal 2021. godine | Realizovane su obuke *Moje vrijednosti i vrline* u 95 ustanova. Obuke su održane u 50 osnovnih škola, u 44 srednje i jednom domu učenika i studenata. Urađena je Brošura za roditelje. Tokom COVID-19 realizovane online sesije i obuke. Osim toga Porgram Vještine za adolescenciju organizovan za primjenu na daljinu. <https://www.unicef.org/montenegro/izvjestaji/razvoj-socijalnih-i-emocionalnih-vještina-u-porodici> | Nastaviti realizaciju programa | Planirano 10.000 eura, ali je aktivnost realizovana uz podršku Kancelarije UNICEF-a i UNODC-a. |
| 1.11.Odrediti fond časova odjeljenske zajednice na kojima će se realizovati teme u vezi sa prevencijom nasilja i vandalizma | Zavod za školstvo | III kvartal 2019. godine | III kvartal 2019. godine | U okviru Uputstva školama navedene su teme i ciljevi časova odjeljenjske zajednice. Časovi odjeljenjske zajednice, prema rasporedu, održavaju se jednom sedmično. Predložene teme su: Što je nasilno ponašanje među učenicima,Kada ne bi bilo nasilja u školi, Potrebe i ponašanje, Kako potrebe mogu biti zadovoljene, Emocije i uloge, Stani na tuđa stopala, Prijedlozi za nadoknadu štete koje smišlja dijete, Kooperacija, Komunikacija – „Zatvorena komunikacija“, Tema koja je od značaja za odjeljenje (forma konkretnog nasilja: tuče, sajber nasilje, nanošenje štete na imovini i sl.) i Smanjenje štete – vandalizam. Sa predloženim temama upoznati su direktori osnovnih i srednjih škola na održanim sastancima. | Pratiti primjenu tema na časovima odjeljenjske zajednice | Aktivnost realizovana  kroz redovan opis poslova. |
| 1.12.U MEIS aplikaciji unaprijediti modul za evidenciju slučajeva nasilja i implementirati ga u svim obrazovno-vaspitnim ustanovama | Ministarstvo prosvjete, nauke, kulture i sporta | III kvartal 2019. godine | II kvartal 2020. godine | U MEIS aplikaciji unaprijeđen je modul, koji se odnosi na rad pedagoško-psiholoških službi, evidencijom slučajeva vršnjačkog nasilja. Kreirano je uputstvo za unos podataka. Modul je implementiran u svim obrazovno-vaspitnim ustanovama. Unijet je 191 slučaj nasilja u osnovnim školama i 97 u srednjim u školskoj 2019/2020. godini. U školskoj 2020/2021. godini evidentirano 47 slučajeva nasilja u osnovnim školama i 21 slučaj nasilja u srednjim školama i to vršnjačkog nasilja 35 slučajeva u osnovnim školama, a u srednjim 14.  Program *Prevencijom do sigurnog i bezbjednog rasta i razvoja* utiče se na poboljšanje prakse planiranja na dokazima; jačanju sistemskog odgovora u vezi sa prevencijom nasilja i jačanju svijesti u vezi sa važnošću prevencije nasilja. | Nadograditi MEIS u pogledu izvještavanja | Planirano 13.000 eura, ali su aktivnosti realizovane uz podršku Kancelarije UNICEF-a. |
| 1.13.Otvoriti telefonsku liniju za prijavu slučajeva nasilja i vandalizma u obrazovno-vaspitnim ustanovama | Ministarstvo prosvjete, nauke, kulture i sporta | III kvartal 2019. godine | IV kvartal 2019. godine | U Ministarstvu prosvjete, nauke, kulture i sporta otvorena je besplatna telefonska linija 080 777 777 za prijavu slučajeva nasilja i vandalizma u obrazovno-vaspitnim ustanovama. Zadužene su osobe koje su se odgovarala na pozive, evidentirale prijave i dostavljale ih stručnom licu u Zavodu za školstvo u cilju nastavka procedure. Prijavljeno je sedam slučajeva nasilja. | Promovisati telefonsku liniju | Aktivnost realizovana  kroz redovan opis poslova. |
| 1.14.Uspostaviti saradnju škola i centara za socijalni rad | Ministarstvo prosvjete, nauke, kulture i sporta; Ministarstvo finansija i socijalnog staranja; obrazovno-vaspitne ustanove; centri za socijalni rad | III kvartal 2019. godine | II kvartal 2020. godine | U okviru Uputstva školama navedene su kontakt osobe i brojevi telefona centara za socijalni rad u svim opštinama. Održan je sastanak sa predstavnicima centara za socijalni rad. Prezentovano je unaprijeđeno Uputstvo „Podjela odgovornosti i postupanje u cilju prevencije u slučajevima pojave nasilja“. Predstavljeni su primjeri dobre prakse i dati prijedlozi za unapređenje saradnje. | Podržati i intenzivirati saradnju | Aktivnost realizovana  kroz redovan opis poslova. |
| **Operativni cilj 2: Smanjena pojava vandalizma u obrazovno-vaspitnim ustanovama** | | | | | | |
| **Indikatori učinka:** Stopa smanjenja štete u pilot školama | | | | | | |
| **Aktivnosti** | **Nosioci i partneri** | **Početak realizacije** | **Završetak realizacije** | **Status realizacije** | **Obrazloženje, preporuke za dalju realizaciju, novi rok** | **Sredstva**  **plan – utrošak, obrazloženje** |
| 2.1.Dopuniti izborne nastavne predmete Zdravi stilovi života, Građansko vaspitanje i Građansko obrazovanje | Zavod za školstvo | III kvartal 2019. godine | II kvartal 2020. godine | Osmišljene su aktivnosti na temu Smanjenje štete - vandalizam i upućenje osnovnim i srednjim školama za realizaciju u okviru predmetnih programa i/ili drugih nastavnih i vannastavnih sadržaja. | Pratiti primjenu sadržaja | Planirano 3.000 eura  Aktivnost realizovana  kroz redovan opis poslova. |
| 2.2.Organizovati službu tehničke zaštite u objektima obrazovno-vaspitnih ustanova | Ministarstvo prosvjete, nauke, kulture i sporta | III kvartal 2019. godine | III kvartal 2021. godine | Video nadzor je postavljen na pet objekata. | Nastaviti sa ugradnjom tehničke zaštite | Planirano 80.000 eura  Utrošeno 15.073,06 eura |
| 2.3.Organizovanje službe fizičke zaštite u prioritetnim objektima obrazovno-vaspitnih ustanova | Ministarstvo prosvjete, nauke, kulture i sporta | III kvartal 2019. godine | III kvartal 2021. godine | Izrađen je Program obrazovanja za sticanje stručne kvalifikacije Asistent/asistentkinja u sprečavanju nasilja i vandalizma u školi, koji je usvojio Nacionalni savjet za obrazovanje.  Licencirana je ustanova za obrazovanje odraslih za sticanje ove kvalifikacije. Obuke nijesu realizovane zbog pandemije izazvane COVID-19. | Nastaviti za uvođenjem ove vrste podrške | Planirano 360.000 eura  Utrošeno 2.550 eura |
| 2.4.Izraditi planove zaštite obrazovno-vaspitnih ustanova | Ministarstvo prosvjete, nauke, kulture i sporta | III kvartal 2019. godine | III kvartal 2021. godine | Nije realizovano.  Pod uticajerm COVID-19 rad škola, uglavnom je bio usmjeren na učenje na daljinu, a manje prema bezbjednosnim mjerama. | Podsticati izradu planova zaštite | 60.000 eura |
| 2.5.Poboljšati bezbjednost dvorišta obrazovno-vaspitnih ustanova | Ministarstvo prosvjete, nauke, kulture i sporta | III kvartal 2019. godine | III kvartal 2021. godine | U osam osnovnih i srednjih škola urađena je/popravljena ograda oko dvorišta. | Nastaviti sa aktivnostima na poboljšanju bezbjednosti dvorišta obrazovno-vaspitnih ustanova | Planirano 200.000 eura  Utrošeno 150.267,80 eura |
| 2.6.Unaprijediti saradnju sa Upravom policije | Ministarstvo prosvjete, nauke, kulture i sporta; Uprava policije | III kvartal 2019. godine | III kvartal 2021. godine | Protokol o saradnji na programu „Bezbjednost djece“ zaključen je između:Ministarstva unutrašnjih poslova, Ministarstva prosvjete i Uprave policije. Obučeni službenici Uprave policije su školske 2019/2020. godine održali predavanja u 43 osnovne škole kojima je prisustvovalo ukupno 1 857 učenika. Pored ostalih tema, u devet škola realizovana su predavanja na temu Vršnjačko nasilje i maloljetnička delikvencija kojima su prisustvovala 473 učenika.  Školske 2020/2021. godine održano je 13 predavanja u 13 osnovnih škola za 414 učenika. Policijski službenici Uprave policije su u saradnji sa Ministarstvom pripremili i snimili predavanja koja su objavljena na platformi „Uči doma“. Teme predavanja su Vršnjačko nasilje i maloljetnička delikvencija i Bezbjedno korišćenje interneta i društvenih mreža. | Nastaviti saradnju sa Upravom policije | Utrošeno 200 eura |
| 2.7.Organizovati održavanje javnih površina sa lokalnim upravama | Ministarstvo prosvjete, nauke, kulture i sporta; Zajednica opština; lokalne samouprave | III kvartal 2019. godine | III kvartal 2021. godine | Uređeno je dvorište u pet škola. | Podsticati saradnju sa lokalnim zajednicama | Aktivnost realizovana  kroz donacije. |
| 2.8.Unaprijediti evidenciju počinjenih šteta u MEIS aplikaciji | Ministarstvo prosvjete, nauke, kulture i sporta | III kvartal 2019. godine | IV kvartal 2019. godine | U MEIS aplikaciji unaprijeđen je modul koji se odnosi na evidenciju počinjenih šteta u koji je implementiran u svim obrazovno-vaspitnim ustanovama. Kreirano je uputstvo za unos podataka. Školske 2019/2020. godine evidentirano je 26 slučaja vandalizma u osnovnim i dva u srednjim školama, dok su školske 2020/2021. godine evidentirana samo dva slučaja vandalizma u osnovnim školama. | Podsticati škole u pogledu ažurnosti evidencije | Aktivnost realizovana  kroz redovan opis poslova. |

**Preporuke za naredni period**

U cilju prevencije u odnosu na vršnjačko, i nasilje uopšte, kao i vandalizam u obrazovno-vaspitnim ustanovama u Crnoj Gori u narednom periodu je potrebno nastaviti praćenje ovih pojava u sardnji sa obrazovno-vaspitnim ustanovama, Zavodom za školstvo, Upravom policije, centrima za socijalni rad i lokalnom zajednocom.

Potrebno je uprave obrazovno-vaspitnih ustanova informisati o obavezi blagovremenog evidentiranja podataka u MEIS, primjeni uputstva „Podjela odgovornosti i postupanje u cilju prevencije u slučajevima pojave nasilja“, saradnji sa centrima za socijalni rad, održavnju časova odjeljenjske zajednice na predložene teme.

Takođe, neophodno je unaprijediti MEIS, realizovati odgovarajuće obuke zaposlenih u obrazovno-vaspitnim ustanovama, promovisati besplatnu telefonsku liniju, unaprijediti tehničku i fizičku zaštitu objekata obrazovno-vaspitnih ustanova, kao i izradu planova zaštite, podstaći saradnju sa Upravom policije i lokalnim zajednicama, kao i kancelarijama UNICEF-a i UNODC-a.

Neke konkretne aktivnosti su:

* Sprovoditi analize podataka iz MEIS baze i osmisliti preporuke.
* Razviti sistem izvještavanja iz MEIS baze koji se odnose na prevenciju nasilja.
* Na osnovu analize sprovesti odabir prioritetnih škola za intervenciju i jačanje kroz obuke, praćenje, coaching, monitoring, animaciju i participaciju učenika, uz timski odnos, uprave, zaposlenih, Zavoda za školstvo, centara za socijalni rad.
* Osmisliti online module obuka nastavnika.
* Realizovati učeničke školske akcije.
* Podržati aktivniju ulogu Zavoda za školstvo u savjetodavnoj funkciji prema školama o pojavama nasilja i vandalizma.

1. Krkeljić, 2012, Priručnik *Škola bez nasilja - ka sigurnom i podsticajnom okruženju za djecu* (Kako spriječiti nasilje u školi (Program prevencije nasilja među djecom u školi), Ministarstvo prosvjete i sporta Crne Gore, UNICEF. [↑](#footnote-ref-2)
2. Stevanović, A., (2012) *Huliganizam, vandalizam i nasilničko ponašanje,* CRIMEN (VIII) 2/2017, str. 172–188. [↑](#footnote-ref-3)